郭中行自漢中寄近詩來奉簡一首
作者：晁公遡
朝代：宋

paragraphs: 憶始衿袂分，十載再相逢。
於時客益州，俱在行李中。
不暇語衮衮，至今恨匆匆。
惟昨一麾守，其守百乘同。
乃翁持使節，顧予屬提封。
君歸問寢門，遣書託風通。
冀君或少留，解綬將往從。
翻然先我去，劃若高飛鴻。
經行武都間，古來多英雄。
前弔大耳兒，追懷隆準公。
壞道想流馬，深山埋卧龍。
試尋所築壇，榛荒草蒙茸。
詠歌意有託，嗤點昔未工。
才大當盛年，氣豪念勇功。
老夫猶少陵，志墮身亦窮。
獨思百丈潭，俯臨衰病容。